b'\n_START_ARTICLE_\nTauno Timosaari\n_START_PARAGRAPH_\nTauno Timosaari (7. huhtikuuta 1925 Veteli \xe2\x80\x93 2. kes\xc3\xa4kuuta 2007) oli suomalainen taidemaalari._NEWLINE_Timosaaren vanhemmat olivat Heikki Timosaari ja Vilhelmiina Ranta-aho ja puoliso Anja Virtanen. H\xc3\xa4n suoritti taideopintoja Det Kungliga Akademiet f\xc3\xb6r de Sk\xc3\xb6nne Kunster -oppilaitoksessa K\xc3\xb6\xc3\xb6penhaminassa 1952 ja Vapaassa taidekoulussa 1957. Timosaaren teoksia oli ensimm\xc3\xa4isen kerran esill\xc3\xa4 Kokkolassa 1946. H\xc3\xa4n osallistui useisiin yhteisn\xc3\xa4yttelyihin Suomessa ja ulkomailla ja piti yksityisn\xc3\xa4yttelyit\xc3\xa4 Suomessa ja Ruotsissa. H\xc3\xa4nen teoksiaan on esill\xc3\xa4 eri kokoelmissa ja museoissa. Timosaaren julkisia teoksia ovat muun muassa Kokkolan seurakuntasalin alttarimaalaus (El\xc3\xa4m\xc3\xa4nl\xc3\xa4hteell\xc3\xa4, 1958) sek\xc3\xa4 Pietarsaaren kansalaiskouluun (Nuoruusmuistoja, 1968) ja Kokkolan vanhainkotiin (Vaihtelua arkeen, 1979) aikanaan tehdyt sein\xc3\xa4maalaukset. H\xc3\xa4n maalasi my\xc3\xb6s muotokuvia tilausty\xc3\xb6n\xc3\xa4 ja toimi taideopettajana. Timosaaren nime\xc3\xa4 kantava stipendirahasto perustettiin vuonna 1993.'